"Tuld ma tulin viskama maa peale." Luuka 12:49
ONE WAY - ÜKS TEE
Ma tahan laulda, kuulutada -
ei leidu maailmast miskit paremat.
Ta on tee, tõde, Ta on elu,
uue elu leida võid sa Temas.
Nii algas One Way saade.
Saate toob teieni misjoniühendus One Way Mission.
Tere tulemast saatesse!
Üks One Way Missioni eesmärkidest kõigil oma tegevusväljadel
on vaimne ärkamine.
Mis ärkamine on ja mida see pole? -
sellest räägib Esa Juutilainen.
Paljudele on mõte ärkamisest veider selles mõttes,
et teame selle olevat aeg, mil Jumal tegutseb
ja sünnib suuri asju.
Paljud meist pole tõelist ärkamist näinud ega selles osalenud.
Paljud teist on kogenud suurt ärkamist?
Väga palju käsi ei tõuse.
Ärkamine on eriline Jumala antud aeg,
kui Jumala Vaim tegutseb tavalisest võimsamalt.
Tavaliselt sünnib üleloomulikke asju, inimesed tulevad usule,
haiged saavad terveks.
Tapani viitas palves 1970. aastate ärkamisele.
Tulin isegi tol ajal usule. Hämeenlinnas käis juba suur ärkamine.
Palju inimesi sai usklikuks. Ise tulin usule veidi hiljem.
Jumal alustas erilist aega, kus Jumala Vaim tegutses.
Eri uskkondade esindajad evangeliseerisid tänavail koos
ja eraldi.
Baarides ja pubides, kuhu laulma läksime, ei aetud ära.
Kahte restorani meid küll ei lastud, sinna läksime muul viisil.
Kui Jumal avab uksed, ei saa keegi neid sulgeda.
Paljudes külastatud kohtades ei tundnud inimesed,
et oleksime neid häirinud.
Meil paluti hoopis veel laulda ja rääkida.
Kord ütles üks naine pisarsilmil: Miks te mu õhtu ära rikkusite?
Ütlesin, et õhtu pole rikutud.
"Kui võtad Jeesuse vastu, on see su elu parim õhtu."
Tihti seondub ärkamisega palve. Jumal annab armu ja palvevaimu.
Maailmas pole olnud ühtki ärkamist, kus inimesed poleks palvetanud.
Ärkamine on Jumala loodud.
Kui Jumal hakkab midagi tegema, paneb Ta inimesed palvetama.
Kui ootame ärkamist ja usume seda, peaksime selleks valmistuma.
Sellest tahangi rääkida.
Kui meil on nägemus ärkamise kohta, ei oota me istudes selle saabumist.
On aeg külvata.
Mida enam külvame, seda enam saame lõigata.
Arto Sädeaho rääkis hiljuti, et ärkamine eeldab pühitsust.
Kogesin, et Jumal andis Artole selle sõnumi.
Kui usume, et Jumal midagi teeb, peame palvetama hakkama,
sest Jumal ei tegutse ilma palveta.
Palvega on seotud 2 asja.
Esiteks peame küsima, mida Jumal tahab, et teeksime;
ja teiseks, peame selle järgi tegutsema.
Kui tahame palvetada maailma muutvaid palveid,
peab meil olema Jumalale kuuletumise hoiak.
Ilma kuulekuseta Jumala häälele on meie palved vaid teater.
Inimene ei saa paluda ärkamist või linna eest
ilma et see lähtuks Jumalast. Jumal mõjutab ärkamist
ning Tema annab nälja ja janu ärkamise järele.
Kui võiksime midagi muuta lihtsalt rohke palvetamisega,
võiksime palgata Aafrikast paar vaeset kogudust
meile ärkamist palvetama.
Ja ärkamine saabuks siis, kui on piisavalt palju palvetatud.
See ei toimi nii.
Tihti on palvel mitu tähendust.
Palve muudab meid nii, et võime palvevastuse vastu võtta.
Palve peaülesanne on muuta meid nii, et Jumal saaks selle vastuse anda.
Tihti on usklikud ärkamist palunud ja kui see on saabunud,
pole seda vastu võetud, sest see ei tulnud ootuste kohaselt.
20. sajandi algul hakkasid lestadiaanlased ärkamise eest paluma.
Nad palvetasid palju ja ärkamine tuligi.
Kuid see ei tulnud nii nagu nemad tahtsid.
Enamik neist, kes olid seda palunud, ei võtnud seda vastu.
Siis saabus Soome nelipühiärkamine.
Jumal teeb praegugi midagi sellist. Soomes puhuvad ärkamise tuuled.
Paljud on rääkinud tundmusest, et Jumal teeb midagi uut.
Sellest tunnistab ka see, et nii pajud räägivad ärkamisest.
Jumal andis mulle nägemuse ärkamise kohta 30 aasta eest.
Mu nainegi on käskinud mul sellest rääkimine lõpetada,
kuna ärkamist pole tulnud, kuid Jumal on nägemust edasi viinud.
Umbes 25 aasta eest rääkis Jumal minuga palves ja ütles:
"Esa, ärkamine ei tule nii nagu sina arvad.
Kõigepealt tulevad rasked ajad." Kui sellest naisele rääkisin,
küsis ta, kas palun ikka veel ärkamist.
Tookord ma veel ei mõistnud, mida rasked ajad tähendavad,
kuid Jumal hakkas selgitama.
Juba enne seda kogemust
olin näinud üht oma elu võimsaimat ilmutust.
Ilmutuses viidi mind ühte jõuluehtes kaubamajja,
kus oli palju rahvast ostlemas.
Mind pandi vaimus kuskile poodiumile, kus hakkasin valjult hoiatama,
et midagi on juhtumas.
Mõne aja pärast kõik värises veidi.
Inimesed naersid, et kas see ongi kohutav tulevik?
Vastasin, et tulemas on midagi veel hullemat.
Värinad läksid järjest hullemaks. Kogu kaubamaja värises.
Inimesed jätkasid värina järel ostmist nagu enne.
Siis hakkas riiulitelt asju kukkuma ja inimeste seas levis paanika.
Kuid iga värina järel jätkasid inimesed endist elu.
Lõpuks tuli nii suur maavärin, et riiulid kukkusid pikali
ja laest kukkusid alla jõuluehted.
Nägin, kuidas kassapidajad ära jooksid
ja osa järjekorras seisnud inimesi võtsid oma asjad kaasa,
teised jätsid paanikas korvidesse ning jooksid välja.
Suur jõulukuusk kukkus ümber.
Nägin üht usklikku palvetamas ja kuusk kukkus otse tema peale.
Küsisin Jumalalt, miks.
Siis nägin, kuidas kuuse tüvi ja oksad usklikust mööda läksid.
Siis laskus mu südamesse sügav rahu ja mõistsin,
et nii võib Jumal kaitsta palvetavat usklikku kõigis oludes.
Vahel ajavad raskused meid Jumalat otsima.
Nii juhtus ka Juuda kuninga Hiskijaga.
Ta oli Juuda kuningas, kui Assüüria kuningriik neid rõhus
ja Iisraelil oli raske aeg.
Kuningas Sanherib oli vägivaldne ja sõdis kõigi riikide vastu.
Ta sõdis terve oma valitsusaja.
Hiskijal oli häda käes, kui ta nägi, et keegi Sanheribi vastu ei suuda.
Kui Assüüria väed Jeruusalemma piirasid,
ilmus ühel ööl Jumal ja tappis 120 000 assüürlast
ning nad pidid taanduma.
Jumala ilmumine ajas Hiskija tõsiselt Jumalat otsima.
Tal sündis igatsus pühitsuse ja Jumala ligiolu järele.
Meil on Hiskija jumalateenistuse puhastumisest palju õppida.
Selle kohta on 2. Ajaraamatus kaks pikka peatükki, 29 ja 30.
Hiskija hävitas ohvrikünkad ja ebajumalakujud
ning vaskmao, mida oli Moosese ajast ebajumalana kummardatud.
2. Ajaraamat 29:6 ja edasi räägib Hiskija,
miks Iisraeli olukord tollal nii vilets oli.
"Sest meie vanemad on üle astunud ja kurja teinud Issanda,
meie Jumala silmis ja on tema maha jätnud.
Nad pöörasid ära oma palge Issanda elamu poolt ja pöörasid selja."
Hiskija hakkas järjekindlalt jumalateenistust puhastama.
Nad pühitsesid mitu kuud Jumala templit
ja selle kõiki üksikasju suure innu ja andumusega.
Uue lepingu ajal oleme meie Piibli sõnul Püha Vaimu tempel.
Hiskija templipuhastuses on palju seiku,
mida võib meie eluga kohandada.
Tihti mõtleme, et Jumala otsimine ja pühitsemine
piirab kuidagi meie rõõmu ja õnne, kuid see pole nii.
Pole suuremat rõõmu sellest, mida saame Jumala ligiolu kogedes.
2. Ajaraamat 30:25 - "Ja terve Juuda kogudus,
preestrid ja leviidid, ja kõik Iisraelist tulnud kogudus,
nõndasamuti võõrad, kes olid tulnud Iisraelimaalt või elasid Juudas,
olid rõõmsad. Ja Jeruusalemmas oli rõõm suur,
sest Iisraeli kuninga Saalomoni, Taaveti poja päevist saadik
ei olnud midagi niisugust Jeruusalemmas sündinud.
Ja leviitpreestrid tõusid ning õnnistasid rahvast.
Issand võttis kuulda nende häält
ja nende palve jõudis tema pühasse eluasemesse, taevasse."
Hiskija tegevuse tõttu kaitses Issand Juudamaad.
Sellest hoolimata ei meeldinud Hiskija tegevus kõigile.
Paljud pilkasid ja halvustasid teda, kuid ta ei hoolinud sellest.
On huvitav, et Hiskija ei küsinud preestritelt,
kuidas jumalateenistust uuendada, vaid uuris ise Jumala Sõna,
kus on valesti tehtud.
Tema juhendas hoopis preestreid.
2. Ajaraamat 30:15 -
"Teise kuu neljateistkümnendal päeval tapsid nad paasatalle.
Aga preestrid ja leviidid häbenesid, ja nad pühitsesid endid
ning tõid Issanda kotta põletusohvreid."
Õnnis häbenemine.
On Jumala arm, et inimene kogeb pärast patustamist häbi.
Jumal tekitab meis häbitunnet ja kahetsust.
Kui tunned patu pärast häbi, ole selle eest Jumalale tänulik.
Olen rääkinud langenud usklikega ja kutsunud neid uuesti kirikusse,
kuid nad ütlevad, et ei saa, kuna tunnevad nii suurt häbi.
Kogudus on ebaõnnestunuile.
Vajame kogudust just seepärast, et oleme nii puudulikud.
Tere tulemast ebaõnnestunute hulka.
Pekka Simojoki nimetab kogudust ühes laulus "katkiste kojaks".
Kogudus on koht, kust katkised tervendatakse
ja kus peab olema ruumi ebaõnnestunuile ja kahetsejaile.
Kui inimene pattu ei kahetse, neid õigustab
või süüdistab oma langemises teisi, ei paranda ta meelt.
Meeleparandus on Jumala poole pöördumine
ja see, et laseme Temal end muuta.
Meeleparandus pole ise enda muutmine.
Kui hakkaksime end ise muutma, jääks asi pooleli,
kuna me ei suuda muuta end ise selliseks nagu Jumal tahab.
Ajalugu näitab, et ärkamine ei tule oodatud kujul.
Ajalugu näitab sedagi, et ärkamine solvab paljusid,
eriti religioosset maailma.
On ärkamisi, mis on alanud hästi, kuid mille inimene on ära rikkunud.
Olen näinud, kuidas Jumal laseb ärkamistuultel puhuda,
kuid kogudus ei võta seda vastu.
Ühes kirikus täitus kümneid noori Püha Vaimuga.
Vanemad mehed alustasid ärkamise pärast ööpalveid
ja noored hakkasid täituma Püha Vaimu ja innuga.
Kui noored esimest korda vanade ööpalvele tulid,
lõpetasid vanad selle ära. Küsisin, miks.
Ta vastas, et sellest poleks enam asja saanud,
kuna oleks pidanud noorte pilli järgi tantsima.
Ütlesin: "Algul palusite ärkamist, ja kui Jumal selle andis,
ei võtnud te seda vastu." Ta vihastas selle peale.
Ärkamise ajal ei paranda meelt üksnes uskmatud, vaid ka usklikud.
See tähendab, et kogudusse tuleb Jumala ligiolu,
mis eraldab terad sõkaldest.
Apostlite teod räägib ärkamisest algkoguduse ajal.
See on hea näide sellest, kuidas Jumala ligiolu saabub.
Samas räägitakse ka sellest, kui ohtlik on Püha Vaimu petmine.
Jumala ligiolus ei saa teeselda ega Tema ees näidelda.
Apostlite 5. ptk räägib sellest, kuidas Hananias ja Safiira maa müüsid
ning tõid müügiraha teiste kombel apostlite jalge ette.
Apostlid küsisid, kas see on kogu raha,
ja nemad vastasid jaatavalt. Kuid nad olid osa endale jätnud.
Apostlite teod 5:3 - Siis ütles Peetrus:
Hananias, mispärast on saatan vallanud su südame,
et sa valetasid Pühale Vaimule
ja toimetasid kõrvale osa maatüki eest saadud rahast?
Eks see sinu käes olles olnud su oma ja müüdunagi sinu meelevallas?
Mispärast sa oled selle ette võtnud oma südames?
Sa ei ole valetanud inimestele, vaid Jumalale.”
Neid sõnu kuuldes langes Hananias maha ja heitis hinge.
Ja suur kartus tuli kõikide peale, kes seda kuulsid."
Samuti suri ka Hananiase naine.
On hea meenutada, et kuigi Jumal on hea Jumal
ja Tema arm on suur, on Ta ka püha Jumal.
Kui ärkamine tuleb, tähendab see Jumala ligiolusse tulemist.
Ärkamise ajal sünnib palju lapsi.
Kõik lapsevanemad teavad, et kasvõi üksainus laps
ajab pereelu täiesti sassi.
Kas oleme valmis selleks, et siia tuleb palju uusi liikmeid?
Kas oleme valmis suureks noorte ärkamiseks?
Kui Hämeenlinnas algas 1969. aastal ärkamine,
ristiti seal ühe aasta jooksul 260 alla 25-aastast noort.
Kogudus ei võtnud neid vastu. Üks vanem koguduse liige ütles mulle:
"Sinu usuletulemine oli tõeline, sest su soeng muutus kohe lühemaks.
Mis usklikud need on, kes tulevad kirikusse pikkade juuste
ja kotiga õlal?"
Sellise suhtumisega kogudus ei võtnud neid noori vastu
ja hülgas nad.
Tegin tihti ühe alkohoolikuga Teetoas evangeliseerimistööd.
Siis hakkas ta koguduses käima.
Viiendal korral pidi ta istuma ühe vanema naise kõrval,
kes hoidis terve teenistuse näppudega nina kinni.
Seejärel ütles alkohoolik mulle, et ta rohkem ei tule,
kuna inimesed kannatavad tema haisu pärast.
Kas meil on Jumala armastus nende inimeste vastu?
Ärkamise palumine nõuab enese ohvriks toomist.
Võime palvetada, mõtlemata, mida see tähendab.
See nõuab meilt iseenda andmist.
Iga uuestisündinud usklik igatseb sisimas Jumala ligiolu
ja lähedast suhet Jumalaga.
Kuid Jumal igatseb seda veel rohkem.
Kui elame Jumalaga osaduses, armastame inimesi,
kelle eest Jeesus on surnud.
Laul 101:6 -
Mu silmad otsivad ustavaid maa peal, et nad elaksid mu juures.
Kes käib laitmatut teed, see peab olema minu teenija.
Kui tahame leida osaduse Jumalaga nagu Hiskija,
peame otsima Piiblist Jumala tahet ja seda kõigiti taotlema.
Peame ka mõistma, et vaid Jumal võib teha meie elus selle ime
ja tuua meid enda ligiollu.
Laul 22:27 -
"Vaesed saavad süüa ning saavad kõhud täis;
Issandat kiidavad, kes teda otsivad."
Tõeline alandlikkus on otsida Issanda ligiolu
ja seda kõigis elu valdkondades.
Mõnede sõnul on neil tööl nii kiire, et neil pole mahti Jumalale mõelda.
Minu meelest on asi vastupidi.
Kui on kohutavalt kiire, peaks veel rohkem Jumalale mõtlema.
Kui sul on ees olulised otsused ja stress,
tasub veel rohkem Jumalale mõelda.
Ta tahab olla meiega kõigis meie argiasjus.
Üks haige inimene rääkis mulle, et palvetas endale tervenemist.
Kuid siis mõtles ta: Jumalal on tähtsamaidki asju käsil;
küllap ma kunagi terveks saan.
Peaasi, et Jumal tähtsamad asjad enne korda ajab.
Jumalat huvitavad kõik meie asjad - haigused, vajadused ja pisiasjad.
Jumal tahab, et toetuksime neis asjus Temale.
Ära pelga lapsuke väeti, kuigi rammu on vähe sul,
Ma teeraja sinule avan, sinu kõrval käin kaitstes sind
Sind kättpidi edasi talutan, homset päeva juba ette tean
Ära pelga lapsuke väeti, ära ole nii murelik
Kuigi kitsas on su tee, tea, et kõnnin sinu ees
Sa eksimisest pääsed, kui kõnnid minu jälgedes
Kuigi maailm peab sind võõraks, oled ometigi õnnelik
Paljud otsivad minu teed, vähesed selle leiavad
Ära pelga lapsuke väeti, ära ole nii murelik
Kuigi raskused vahel tabavad need vaid hetke kestavad
Oled taevas juba oodatud, kodus uues, imelises
Ära pelga lapsuke väeti, ära ole nii murelik
See on tänaseks kõik.
Õnnistatud nädalat!
Loodetavasti kohtume nädala pärast!
"Tuld ma tulin viskama maa peale." Luuka 12:49
One Way - Üks tee
Uurime oma saate vaadatavust Eestis.
Kui tänane saade sind puudutas,
palun teata meile sellest e-postiaadressil -
toimisto@onewaymission.fi
Tõlge: Monika Jaaguri